section_heading: Povijest
paragraph_text: Prvi put spominje je Konstantin Porfirogenet u 10. stoljeću kao dio Hrvatske koji je zajedno s Likom i Gackom pod vlašću hrvatskog bana. 1185. osnovana je Krbavska biskupija sa sjedištem u Mrsinju i Udbini do 1460., potom u Modrušu do 1493., kada je sjedište preneseno u Novi Vinodolski. U 13. stoljeću kao krbavski župani spominju se Gusići, a od 14. stoljeća Kurjakovići, u čijoj je vlasti Krbava ostala do 1509. Ondje su Turci 1493. u Krbavskoj bitci porazili hrvatsku vojsku Emerika Derenčina, a do 1527. potpuno su ovladali Krbavom i priključili je prvo Bosanskom, a 1527. novoosnovanomu Kliškom sandžaku. Od turske vlasti oslobođena je 1689. God. 1712. ušla je u sastav Vojne krajine, a 1881. ujedinjena je s Hrvatskom i povezana s Likom u Ličko-krbavsku županiju.<ref>Krbava, Hrvatski obiteljski leksikon, enciklopedija.lzmk.hr, pristupljeno 9. rujna 2009.